KIRJALLINEN KYSYMYS P-3092/02 esittäjä(t): Luciana Sbarbati (ELDR) komissiolle. Uudet säännökset oliiviöljyn kaupan pitämisestä.



Virallinen lehti nro 110 E , 08/05/2003 s. 0161 - 0163



KIRJALLINEN KYSYMYS P-3092/02 esittäjä(t): Luciana Sbarbati (ELDR) komissiolle (22. lokakuuta 2002) Aihe: Uudet säännökset oliiviöljyn kaupan pitämisestä Euroopan parlamentin maatalouden ja maaseudun kehittämisen valiokunnan käsitellessä muutoksia direktiiviin maataloustuotteiden ja elintarvikkeiden alkuperänimityksistä EU:n uusi asetus oliiviöljystä tulee voimaan 1. marraskuuta 2002. Tällä asetuksella saattaa olla eräitä negatiivisia vaikutuksia ainakin Italiassa. - Vuoden siirtymäkauden jälkeen sallitaan tuotteen myynti ilman alkuperämainintaa. - Pakkauksessa voi lukea Made in Italy, mutta neljäsosa Italiassa pullotetusta ja kaupan pidetystä oliiviöljystä tulee Espanjasta, Kreikasta, Marokosta, Turkista, Tunisiasta, Algeriasta jne. Oliiviöljyn tuotanto Euroopassa on säänneltyä. Miten valvotaan torjunta-aineiden käyttöä ja hygieniasäännösten noudattamista Pohjois-Afrikan maissa? - Bulkkituotteen myynti kielletään, ja käyttöön otetaan velvoite öljyn kaupan pitämisestä enintään viiden litran astioissa. Näin itse asiassa estetään suoramyynti tuottajalta kuluttajalle ja lisätään tuotantokustannuksiin myös pullotus- ja jakelukustannukset. - Vaikeuksia aiheutuu suurkuluttajille, joita ovat ravintolat ja perheet, jotka perinteisesti (etenkin eräillä Keski- ja Etelä-Italian alueilla) hankkivat öljynsä kerran vuodessa suoraan tuottajilta. - Pienet (järjestäytymättömät) tuottajat pakotetaan myymään koko tuotantonsa osuuskunnille tai muille yhtymille, jotka hoitavat tuotteen jakelun kansallisille ja kansainvälisille markkinoille. Olemmeko varmoja, että asioiden näin ollen kuluttajaa todella suojellaan? Franz Fischlerin komission puolesta antama vastaus (18. marraskuuta 2002) Oliiviöljyn kaupan pitämistä koskevista vaatimuksista 13 päivänä kesäkuuta 2002 annettu komission asetus (EY) N:o 1019/2002(1) annettiin parlamentin päätöslauselman perusteella, ja siinä otetaan huomioon suositukset, jotka neuvosto antoi tarkasteltuaan komission kertomusta oliiviöljyn laatustrategiasta. Rasvojen hallintokomitea hyväksyi 16. lokakuuta 2002 asetukseen muutoksen, jotta määräysten soveltamispäivät saataisiin vastaamaan paremmin toimijoiden (tuottajien ja pullottajien) vaatimuksia. Muutetun 12 artiklan 2 kohdan mukaan asetusta sovelletaan 1 päivästä marraskuuta 2002 lukuun ottamatta 2, 3, 5 ja 6 artiklan säännöksiä, joita sovelletaan 1 päivästä marraskuuta 2003. Tällä tavoin velvollisuutta pakata öljyt alle viiden litran pakkauksiin, joissa on asetuksen mukaiset pakkausmerkinnät, on lykätty 1 päivään marraskuuta 2003. Lisäksi öljyjä, jotka ovat olleet kaupan ennen l päivää marraskuuta 2003, voidaan myydä niiden kelpoisuusajan loppuun. Etiketeissä olevan alkuperämerkinnän osalta asetuksen 4 artiklaa sovelletaan 1 päivästä marraskuuta 2002. Artiklassa turvataan asetuksella (EY) N:o 2815/98(2) luodun järjestelmän jatkuvuus. Italiassa kaupan pidettävien öljyjen osalta on hyvä palauttaa mieleen viime tuotantovuoden 2001/2002 tiedot. Koska oliiviöljyä tuotettiin 562 000 tonnia, kulutettiin kotimaassa 735 000 tonnia ja vietiin 280 000 tonnia, italialaiset toimijat joutuivat tuomaan maahan yhteensä 440 000 tonnia vastatakseen kotimaiseen kysyntään ja vientimarkkinoiden tarpeisiin. Tuontiöljy on enimmäkseen peräisin jäsenvaltioista (noin 400 000 tonnia, josta suurin osa Espanjasta). Kolmansista maista tuotavat 40 000 öljytonnia ovat peräisin Tunisiasta, ja niiden on oltava yhteisön asetuksissa säädettyjen laatuvaatimusten mukaisia. Asetuksen (EY) N:o 2815/98 mukaan ja 1 päivästä marraskuuta 2002 asetuksen (EY) 1019/2002 4 artiklan mukaan maininta Made in Italy voidaan merkitä pakkauksen etikettiin ainoastaan, jos 25100 prosenttia öljystä on peräisin Italiassa korjatuista oliiveista. Jos italialaisista oliiveista peräisin olevan oliiviöljyn osuus ei ole 100 prosenttia, asiasta on mainittava erikseen. Asetuksen (EY) N:o 1019/2002 2 artiklassa ei kielletä suoraa myyntiä, mutta öljyjen laadun takaamiseksi ja öljyseoksiin liittyvien väärinkäytösten estämiseksi sekä kulutettaviksi tarkoitettujen öljyjen terveellisyyden varmistamiseksi kaikki öljy on myytävä alle viiden litran pakkauksissa, jotka on varustettu asianmukaisella suljinjärjestelmällä ja asetuksen mukaisilla pakkausmerkinnöillä. Ravintoloitsijat voivat käyttää yli viiden litran vetoisia, tiiviisti suljettuja pakkauksia, jos jäsenvaltio antaa siihen luvan. Tuottajalla ei ole velvollisuutta myydä millekään tietylle toimijatyypille. Komissio on vakuuttunut, että tuottajan toimittaman oliiviöljyn laatua on syytä suojella loppukuluttajalle asti. (1) EYVL L 155, 14.6.2002. (2) Komission asetus (EY) N:o 2815/98, annettu 22 päivänä joulukuuta 1998, oliiviöljyn kaupan pitämistä koskevista vaatimuksista, EYVL L 349, 24.12.1998.